王令
上杭帅吕舍人
玉海澄中粹，金山拔外佳。
无前谁与敌，独进不容偕。
列象明星璧，遗思结馆娃。
一麾迎日下，四海望霖乖。
今见诣佥允，从来注意谐。
推满常己任，济域定民皆。
富裕吴中俗，优游治外怀。
樽环常满客，醉拥坐添钗。
贱子儒名业，平生客旁淮。
尘埃方困顿，时命两沉埋。
居拙思营窟，炊穷欲析骸。
毛生祢衡刺，麻系吕匡鞋。
海远狂图酌，天高妄欲阶。
请虽非义得，来实为贫嗟。
况是常瞻目，将希未施崖。
虽然愚者虑，庶享恶人斋。
肉骨非难力，铭心谢莫涯。
定须为进互，庶或未愚柴。